SKRIFTLIG FORESPØRGSEL E-0716/03

af Rosa Miguélez Ramos (PSE) til Kommissionen

(11. marts 2003)

Om: Prestige: Strengere straffe for miljøovertrædelser og havforurening

Katastrofen som følge af olietankskibet Prestiges forlis kræver kraftige reaktioner for at undgå en gentagelse af denne type ulykker. En række organisationer kræver strengere straffe for miljøovertrædelser og havforurening.

Spansk presse (La Voz de Galicia, 4. februar 2003, s. 6) henviser til et møde mellem justitsministrene fra Spanien, Italien og Frankrig, hvor disse besluttede at støtte initiativerne fra Rådet for Den Europæiske Union og styrke retsforfølgningen af personer, der er involveret i forurening af de europæiske kyster.

Hvilke initiativer er Kommissionen ved at iværksætte i denne forbindelse?

Svar afgivet på Kommissionens vegne af Loyola de Palacio

(23. april 2003)

Kommissionen deler det ærede medlems bekymringer vedrørende sanktioner mod forurening af de europæiske kyster. På denne baggrund forelagde Kommissionen den 5. marts 2003 et forslag til Europa-Parlamentets og Rådets direktiv om forurening fra skibe og om indførelse af sanktioner, herunder strafferetlige sanktioner, for ulovlig forurening(1).

Det foreslåede direktiv fastsætter i forlængelse af Kommissionens forslag til direktiv om strafferetlig beskyttelse af miljøet(2), at havforurening fra skibe er en strafbar handling, hvis den sker med forsæt eller ved grov uagtsomhed. Sanktionerne vil finde anvendelse på enhver person, herunder skibsføreren, skibets ejer, lederen og befragteren af skibet samt klassifikationsselskabet, hvis de har været årsag til eller medvirket til ulovlig forurening med forsæt eller ved grov uagtsomhed. De strafferetlige sanktioner kan i de alvorligste tilfælde omfatte frihedsstraf.

Med forslaget gør Kommissionen ligeledes en indsats for at forsøge at sætte en stopper for de tusindvis af forsætlige udtømninger af affald og lastrester fra skibe i Europa(3). I det foreslåede direktiv opstilles der detaljerede regler for bortskaffelse af forurenende stoffer, herunder olie og kemikalier, og enhver overtrædelse af disse regler i EU-farvand ulovliggøres. Desuden nedlægges der forbud mod forurening på det åbne hav, uanset skibets flag.

For effektivt at bekæmpe forurening fra skibe skal forslaget suppleres af foranstaltninger til harmonisering af de strafferetlige sanktioner og styrkelse af det retlige samarbejde i henhold til afsnit VI i traktaten om Den Europæiske Union.

Inden længe forelægger Kommissionen derfor et forslag til en rammeafgørelse med henblik på at styrke de strafferetlige rammer gennem tilnærmelse af medlemsstaternes ved lov eller administrativt fastsatte bestemmelser om strafbare handlinger, der omfatter forurening fra skibe, og at lette og tilskynde til samarbejde mellem de retlige myndigheder for at bekæmpe disse handlinger. Mere konkret vedrører disse supplerende bestemmelser et harmoniseret mindsteniveau for maksimumstraffe; domstolenes kompetence; strafferetlig efterforskning i havnestaten; fælles efterforskningshold; sagsanlæg; samarbejde mellem medlemsstaterne; anmeldelse af oplysninger og udpegning af kontaktpunkter.

Kommissionen mener, at disse forslag til et direktiv og til en rammeafgørelse vil udfylde væsentlige huller i EU's lovgivning, og at de i væsentligt omfang vil udvikle en kultur for ansvarlig søtransport i EU's farvande og i andre farvande. Det nyligt oprettede europæiske søfartssikkerhedsagentur vil bistå Kommissionen og medlemsstaterne med opbyggelsen af det informationssystem, der er nødvendigt for en effektiv gennemførelse af denne mekanisme.

(1) KOM(2003) 92 endelig udg.

(2) EFT C 180 af 26.6.2001 som ændret ved EFT C 20 E af 28.1.2003.

(3) I 2001 blev der påvist 390 oliepletter i Østersøen og 596 i Nordsøen, og i 1999 blev der påvist 1 638 oliepletter i Middelhavet.